ԵՐԿՐՈՐԴ ՆԱՄԱԿ ԻՄ ԱՆԾԱՆՈԹ ԸՆԹԵՐՑՈՂԻՆ

(որի մեջ պատմում եմ նրան այնպիսի փաստեր, որոնք խայտառակեցին ամբողջ մարդկությանը)

(շարունակություն)

Կոտորածից զերծ չմնացին նաև պոլսահայերը, այդ թվում նաև հայ գրողների, նկարիչների ու երաժիշտների այն պանծալի աստղաբույլը, որը փառաբանեց սուլթանական Թուրքիայի անունը ամբողջ աշխարհում։ **Նրանցից ոչ մեկը կենդանի չմնաց**։ Տեղահան արվեցին հայկական որբանոցները, նույնիսկ մանկամսուրները՝ ամբողջ սպասարկող անձնակազմի հետ միասին, հայկական հիվանդանոցները՝ առանց խնայելու մահամերձներին, ծերանոցները։ Բոլորին էլ քշում էին նույն ուղղությամբ՝ դեպի սիրիական անապատը։ Ով ուժ չուներ հաս­նելու, սպանվում էր ճանապարհին։ Հանճարեղ հայ կոմպոզի­տոր և ժողովրդական երգեր հավաքող Կոմիտասը տեսնելով իր շուրջը կատարվածը՝ խելագարվեց... և սկսեց երգել։ Խե­լագարի աննման ձայնը գրավեց մոտով անցնող դեսպանի ուշադրությունը և նա հիվանդին խլեց դահիճների ձեռքից։ Դժբախտը ապրեց ևս 20 տարի, բայց որպես խելագար։ Նա մահացավ 1935 թ. Փարիզի հոգեբուժական հիվանդանոցներից մեկում։ Հետևաբար այս տարի նշում ենք նաև նրա ողբերգա­կան մահվան հոբելյանը։

Իսկ անմեղ դատապարտվածների խառնիխուռն բազմու­թյունները շարունակ գնում էին, գնում... Եվ ահա մի օր էլ անջատեցին նրանցից չափահաս տղամարդկանց և անչափա­հաս, բայց արդեն բավական մեծ տղաներին, իսկ կանանց ու երեխաներին քշեցին առաջ՝ մինչև Դեր Զորի ու Մեսքենեի միջև գտնվող զարհուրելի ճամբարները։ Այդ տղամարդկանցից կազմեցին «աշխատանքային ջոկատներ» ռազմական ճամբարներ կառուցելու համար։ Հետո էլ ճանապարհի որոշված հատվածը կառուցելուց հետո մեկիկ մեկիկ ոչնչացնում էին այդ ջոկատները։

Նույն բախտին արժանացան թուրքական բանակի հայ զինվորները, որոնք այնպես հերոսաբար փրկեցին Էնվեր փաշային։ Առանձին հայկական գնդեր նախօրոք զինաթափում էին, հետո քշում ճանապարհներ կառուցելու և աշխատանքն առաջ գնալու հետ մաս-մաս գնդակահարում էին։

Չնայած անլուր դժվարություններին ու տառապանքներին՝ կանանց մի մասը հասավ ճամբարները, ուր և մնաց մինչև շոգից, սովից ու ծարավից մեռնելը։ Նրանց համար բարաքներ էին կառուցել չոր անապատում։

Այն ժամանակ, երբ սպան, որի մասին խոսում է Վերֆելը, մուսուլման հոգևորականների ժողովում պատմում է, թե ինչպես կմախքացած հայ կանայք իր ձիու թրիքից հանում էին գարու չմարսված հատիկներն ու ուտում, այդ նույն ժա­մանակ Թալեաթ բեյը պառլամենտում ասում էր իր հետևյալ կայենական խոսքը, որ ընդմիշտ կմնա պատմության մեջ։

Սակայնդեռ հայեր կային վերոհիշյալ դիմադրական կե­տերում և ռուսական ռազմաճակատից այն կողմ։ Իսկ այդ ռազմաճակատը առաջացավ դեպի Թուրքահայաստանի խորքը։ Բայց ռուսական հեղափոխության ժամանակ այդ ճակատը ճեղքվեց և թուրքերը ներխուժեցին Թուրքահայաստանի խորքը և Ադրբեջան՝ անխնա կոտորելով հայ բնակչությանը, իսկ լեռնային գետեր անցնելիս հայերի դիակները նետում էին թնդանոթների անիվների տակ, ինչպես գրում է լեհ գրող Ստեփան Ժերոմսկին։ Նուրի փաշայի երեք դիվիզիայից կազմված բանակը առաջանում էր Բաքվի ու նավթահանքերի ուղղությամբ, ուր գտնվում էր հայկական ամենամեծ բանակներից մեկը։

Այստեղ խոսքը տալիս եմ կատարյալ թուրքամոլ Ստեֆան Ժերոմսկուն, որին ոչ մի դեպքում չի կարելի կասկածել, թե համակրում է հայերին։ Ահա Բաքվի պատկերը՝ քաղաքը թուր­քերի կողմից նվաճելուց հետո ըստ Ժերոմսկու. «Առանց չափազանցության և որեէ փոխաբերության պետք է ասել, որ արյունը հոսում էր ոչ միայն առուներով, այլև գետնի երեսին, ասես բազմաճյուղ մի գետ հոսում էր դեպի ծով ու ներկում ջինջ ալիքները։ Մորթոտված հայերի դիակները նետում էին ծով. բեռնատար մեքենաներն ու սայլերը դիակները հասցնում՝ էին ծովափ։ Կասպից ծովի հեռավոր ափերից այդտեղ էին շտապում հեշտ սնունդ ճարելու հոտն առած ձկները։ Իսկ ծովը չէր ուզում ընդունել ու պահել մարդկային զոհերը։ Ջինջ ալիքները իրենց անդադար ծփանքով դիակները նորից ու նորից ափ էին շպրտում։ Հարկ եղավ թաղել դրանք հողի մեջ վարակից խուսափելու համար... Ցեզարի Բարիկային (վեպի՝ հերոսին) և ուրիշներին քշել էին անհաշիվ դիակները թաղելու համար...

Երկու եզ լծած հսկայական սայլը դանդաղ բարձրանում էր բլուրն ի վեր հարյուրավոր այլ սայլերի ետևից՝ գնալով հեռու, Բաքվի արվարձաններից էլ հեռու... Սայլերը լի էին սպանվածների դիակներով։ Սայլերի շարանների կողքով դանդաղ քայլում էր մի թուրք զինվոր՝ հրացանն ուսին, կարգ պահպանելով այդ մի քանի տասնյակ հազար մարդկանց թաղման թափորում...

Օրեր շարունակ Բարիկան ստիպված էր կատարել սայլապանի ու գերեզմանավարի պարտականությունը։ Դիակները չոր խոտի կամ գոմաղբի նման երկաթե եղաններով շպրտում էր նա խոր սայլերի մեջ... միայն թե ջանում էր չնայել... չտեսնել...

... Եվ սակայն մի օր էլ, որի մասին այժմ խոսելու ենք, երիտասարդ սայլապանը չկարողացավ չնայել մի դիակի։ Սայ­լի խորքից կարծես տղամարդկանց անհամեստ դիակներից սեղմված՝ երևում էր մի դեռատի կնոջ դիակ, որ բեռնված սայլի բարձունքից կախվել էր ձախ անիվի վրա։ Թվում էր, թե աղջկավարի, ինչպես կյանքում է լինում, նա աշխատում էր դուրս պրծնել օտար մարմինների մոտիկությունից կամ գուցե նրանց գրկից։ Փարթամ, սև վարսերը հասնելով գետնին՝ քսվում էին ճանապարհի արյունոտ փոշուն։ Աջ ձեռքը հենված էր ձախ անիվին և գերլարվածությունից ուժասպառ՝ հասել էր անիվի խիտ ճաղերին... Թվում էր, թե հանգուցյալը մատներով խաղացնում է ոչ թե անիվի ճաղերը, այլ մի անհայտ նվագարանի նուրբ լարերը... Նրա մարմինը, այտերը, կզակը, շրթունքներն ու վիզը ներդաշնակության հրաշալիք էին։ Փոքրիկ բերանը բաց էր, իսկ լեզուն սարսափելի ճիչի քարացած պատկերն էր կարծես... ու թվում էր, թե այդ ճիչը շարունակվում է դեռ թռչել այդ բերանից... թեև այլևս լսելի չէր։ Անեծքի նույն ճիչը կարծես պարունակում էին և բաց պարանոցը, և փոքր, աղջկականորեն նրբակերտ մերկ կրծքերը։ Ասես ճչում էր ամբողջ մարմինը. «Ինչո՛ւ համար նահատակեցիք ինձ, ստոր մարդիկ»։

— Չգիտեմ,— տնքաց սայլապանը։ Դպրոցում սովորեց­նում էին անունները այն բռնակալների, որոնք իրենց արարքներով խայտառակեցին մարդկային բնությունը և որոնց անց­նելու տեղում խոտն անգամ չէր բուսնում։ Բայց եղել է արդյոք երբևէ ավելի ստոր մի սերունդ, քան իմն ու քոնն է. նահատակ աղջիկ։ Եղե՞լ է արդյոք երբևէ, որ չորս օրվա մեջ ոչնչացվի յոթանասուն հազար մարդ։ Աշխարհը երբևէ տեսե՞լ է արդյոք գետնի վրա դիզված սպանված մարդկանց այսպիսի կույտեր։

«Մի մոռացիր, երիտասարդ կառապան, իմ վիրավորանքը, իմ դժբախտությունը։ Լավ դիտիր մարդկանց ոճրագործությունը։ Զգուշացիր, հիշիր»։

Բայց չէ որ Բաքվի կոտորածը, որ այնպես ցնցեց հայերի նկատմամբ անբարյացակամորեն տրամադրված Ժերոմսկուն, որը 75 հազար մարդկային էակներ լափեց, հայ պատմիչները համարում են լոկ մի փոքր միջադեպ մարդկային պատկերաց­ման սահմանները գերազանցող հայոց ողբերգության ընդհա­նուր ֆոնի վրա։

1918 թ. հոկտեմբերի 30-ին Մուդրուսում (Էգեյան ծովի Լեմպոս կղզի) Թուրքիան անձնատուր եղավ։ Արաբական երկրների տերիտորիայի վրա ուրվագծվեցին նոր պետություններ և ապագա մանդատային երկրներ, որոնք հետո բաժան­վեցին Ֆրանսիայի ու Մեծ Բրիտանիայի միջև։ Պատմական Հայաստանի տերիտորիայի վրա սկսեց ստեղծվել անկախ հայ­կական պետություն, որն ուժեղ հովանավորներ գտավ հան­ձինս ԱՄՆ-ի պրեզիդենտ Վուդրո Վիլսոնի և Ֆրանսիայի բարձրաստիճան պետական գործիչ ժորժ Կլեմանսոյի։

1920 թ. օգոստոսի 10-ի ստորագրված Սևրի պայմանա­գրով, որի տակ իրենց ստորագրություններն են դրել Անգլիան, Ֆրանսիան, Ճապոնիան և Իտալիան, իսկ մանր պետություն­ներից՝ Հայաստանը, Բելգիան, Չեխոսլովակիան, Հունաստանը, Հիջազը, Հարավսլավիան, Լեհաստանը, Պորտուգալիան և Ռումինիան մի կողմից, մյուս կողմից էլ՝ սուլթանական Թուր­քիան, Հայաստանին հատկացվեց մի ընդարձակ տերիտորիա պատմական Հայաստանի գրեթե ամբողջ հողերը, որը փոքրաթիվ, այնքան սոսկալիորեն արյունաքամ եղած ժողովուրդը ի վիճակի չէր ոչ իրացնելու, ոչ էլ պաշտպանելու։ Դա միևնույն էր, թե մատն անգամ շարժել չկարողացող մահամերձին մեկը նվիրի մեկ միլիոնանոց բանկային չեկ։ Բախտի մի չար հեգնանքով թուրքերը պարգևատրվեցին ազգասպանության համար, իսկ հայերը պատժվեցին կոտորված լինելու համար։

Սևրի դաշնագիրը մնաց թղթի վրա։ Փաստորեն Հայաս­տանը չտիրեց իրեն հատկացված ընդարձակ հողերին։ 1920 թ. Կլեմանսոն հեռացավ քաղաքական ասպարեզից, իսկ ԱՄՆ-ի կոնգրեսը, որ երբեք չէր լսել Հայաստանի անունը, չհաստատեց այդ պետությունը վերածնելու համար իրենց պրեզիդենտի կազմած նախագիծը և նույնիսկ չճանաչեց Հայաստանը որպես պետություն։ Ֆրանսիան այն դարձրեց հեղափոխական Ռուսաստանի դեմ ուղղված իր հարձակումների ելակետ, դադարեց հետաքրքրվել նոր պետությամբ, հենց որ քաղաքացիական պատերազմի ճակատը Ռուսաստանում շարժվեց դեպի հյուսիս։ Ու դարձյալ մի բուռ հայեր կանգնեցին արևմուտքից եկող կատաղած թուրքերի ու արևելքից շարժվող նրանց մուսուլման դաշնակից ադրբեջանցիների դեմ առ դեմ։ Մոտենում էր հայկական անկախ պետության կարճատև պատմու­թյան վերջին գործողությունը, երբ կարմիր զորքերը գրավեցին Բաքուն և ամբողջ Ադրբեջանը, իսկ թուրքերը Սևրի դաշնա­գրից հրաժարվելով՝ գրավեցին Թուրքահայաստանի բոլոր հողերը՝ սպառնալով նույնիսկ Ռուսաստանի, Ղարսի ու Արդահանի մարզերին։ Այդ ժամանակ Թուրքիայում տեղի էր ունենում Քեմալ փաշայի «ժողովրդական հեղափոխությունը» և թուրքական նոր կաոավարությունը շահագրգոված էր Ռուսական Ֆեդերացիայի հետ բարեկամություն հաստատելով, որովհետև օգնություն էր սպասում այնտեղից, իբր թե միջազգային իմպերիալիզմի ու համաշխարհային կապիտալիզմի դեմ պայքարելու համար, ինչպես հեղինակավորապես հավատացնում էր։

Ստանալով այդ օգնությունը՝ Թուրքիան նորից հարձակվեց Հայաստանի վրա... որովհետև, թուրքերի կարծիքով, այդ անկախՀայաստանը որպես համաշխարհային իմպերիալիզմի ամրոց և միաժամանակ ամբողջ աշխարհի հակահեղափոխու­թյան բույն, իբր թե պիտի խանգարեր հեղափոխության տա­րածումը Արևելքում և Արևմուտքում։ Հայկական պետության ոչնչացումը Երևանում, ըստ թուրքերի, պետք է ապահովեր համաշխարհային հեղափոխության հաղթանակը կապիտալի նկատմամբ։ Եվ... գրոհն սկսվեց։

Ուժ չունենալով դիմադրելու Կարա-Ռեքիր փաշայի «հեղափոխական բանակի» (թուրքական) հարվածներին և 11-րդ կարմիր բանակի (ռուսական) վերջնագրերին՝ միջազգային իմպերիալիզմի խեղճ «ամրոց» մանրադիտակային Հայաստանը անձնատուր եղավ, իսկ համաշխարհային իմպերիալիզմի գլխից մազ անգամ չընկավ։

ճիշտ է, խորհրդային իշխանության շնորհիվ, հայ ժողովրդի բախտից, Հայաստանի մի փոքրիկ մասը փրկվեց ազգասպանությունից։ Բայց խորհրդային Ռուսաստանը անհասկանալի առատաձեռնության պոռթկումի պահին միանգամից իր նոր դաշնակից Թուրքիային նվիրեց Ռուսահայաստանի կեսը՝ թուրքերի կողմից նոր գրավված Ղարսի ու Արդահանի մարզերը՝ Արարատ լեռան հետ միասին, որը պատմության մեջ երբեք թուրքերին չի պատկանել։ Այսպիսով դրանից հետո, Սուրբ լեռը, որը պատկերված է Խորհրդային Հայաստանի գերբի վրա, և երևում է մանրադիտակային հանրապետության ամեն մի անկյունից, գտնվում է նրա սահմաններից դուրս։

Զարհուրելի վեցամյակից հետո (1915—1921) հայ ժողովուրդը 5 միլիոնից հասել է 2 միլիոնի, իսկ իրենց ձեռքը մնացած փոքրիկ, անբերրի ու լեռնային հողապատառը, որի տա­րածությանը Բելգիայից էլ փոքր է, ի վիճակի չէ տեղ տալու մեծ ժողովրդի հրաշքով ողջ մնացածներին։ Այսօր աշխարհում կա 4 միլիոնից ավելի հայ։ Եթե չլիներ 1915 թ. մեծ եղեռնը և դրան նախորդող մյուս ջարդերը, ապա հիմա ավելի քան 10 միլիոն հայ կլիներ։ Չէ որ թուրքերը ոչ միայն 3 միլիոն կենդանի հայ սպանեցին, այլև նրանց հետ միասին տակավին սաղմնավորվելուց առաջ չծնվաց 6 միլիոնի կյանքը։

Հայկական հարցը ահա 50 տարի է մոռացության է տրված։